CELEX: C2004/300/13
Language: el
Date: 2004-12-04 00:00:00
Title: Απόφαση του Δικαστηρίου (ολομέλεια), της 19ης Οκτωβρίου 2004, στην υπόθεση C-200/02 (αίτηση της Immigration Appellate Authority για την έκδοση προδικαστικής αποφάσεως): Kunqian Catherine Zhu, Man Lavette Chen κατά Secretary of State for the Home Department (Δικαίωμα διαμονής — Τέκνο που έχει την ιθαγένεια ενός κράτους μέλους αλλά διαμένει σε άλλο κράτος μέλος — Γονείς υπήκοοι τρίτου κράτους — Δικαίωμα διαμονής της μητέρας στο άλλο κράτος μέλος)

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/7
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (ολομέλεια)
   της 19ης Οκτωβρίου 2004
   στην υπόθεση C-200/02 (αίτηση της Immigration Appellate Authority για την έκδοση προδικαστικής αποφάσεως): Kunqian Catherine Zhu, Man Lavette Chen κατά Secretary of State for the Home Department (1)
   
   (Δικαίωμα διαμονής - Τέκνο που έχει την ιθαγένεια ενός κράτους μέλους αλλά διαμένει σε άλλο κράτος μέλος - Γονείς υπήκοοι τρίτου κράτους - Δικαίωμα διαμονής της μητέρας στο άλλο κράτος μέλος)
   (2004/C 300/13)
   Γλώσσα διαδικασίας: η αγγλική
   Στην υπόθεση C-200/02, με αντικείμενο αίτηση εκδόσεως προδικαστικής αποφάσεως δυνάμει του άρθρου 234 ΕΚ, την οποία υπέβαλε η Immigration Appellate Authority (Ηνωμένο Βασίλειο), με απόφαση της 27ης Μαΐου 2002, που περιήλθε στο Δικαστήριο στις 30 Μαΐου 2002, στο πλαίσιο της υποθέσεως: Kunqian Catherine Zhu, Man Lavette Chen κατά Secretary of State for the Home Department, το Δικαστήριο (ολομέλεια), συγκείμενο από τους Β. Σκουρή, Πρόεδρο, P. Jann, C. W. A. Timmermans, A. Rosas, R. Silva de Lapuerta και K. Lenaerts, προέδρους τμήματος, C. Gulmann, R. Schintgen, N. Colneric, S. von Bahr και J. N. Cunha Rodrigues (εισηγητή), δικαστές, γενικός εισαγγελέας: A. Tizzano, γραμματέας: L. Hewlett, κύρια υπάλληλος διοικήσεως, εξέδωσε στις 19 Οκτωβρίου 2004 απόφαση με το ακόλουθο διατακτικό:
   Το άρθρο 18 ΕΚ και η οδηγία 90/364/ΕΟΚ του Συμβουλίου, της 28ης Ιουνίου 1990, σχετικά με το δικαίωμα διαμονής, απονέμουν, υπό περιστάσεις όπως αυτές της υποθέσεως της κύριας δίκης, στον μικρής ηλικίας ανήλικο υπήκοο κράτους μέλους ο οποίος διαθέτει τη δέουσα υγειονομική ασφάλιση και συντηρείται από γονέα, υπήκοο τρίτου κράτους, του οποίου οι πόροι επαρκούν ώστε να μην επιβαρύνει ο πρώτος τα δημόσια οικονομικά του κράτους μέλους υποδοχής, δικαίωμα διαμονής αόριστης διάρκειας στο έδαφος του τελευταίου αυτού κράτους. Στην περίπτωση αυτή, οι ίδιες αυτές διατάξεις επιτρέπουν στον γονέα που έχει πράγματι την επιμέλεια του υπηκόου αυτού να διαμένει μαζί του στο κράτος μέλος υποδοχής.
   
      (1)  EE C 180 της 27.7.2002.